Številka: 013-3/2022/

Datum: 13.4. 2022

### ZAPISNIK

**4. seje Sveta za invalide Republike Slovenije,**

ki je bila v torek 13. 1. 2022, ob 10.00**,**

MS Teams

**Navzoči člani:** Tanja Dular (MDDSZ), Mateja Urbančič (MF), Vojmir Drašler (MZI), Drago Perkič (ZZZS), dr. Aleksandra Tabaj (URI Soča), Lea Kovač (ZRSZ), mag. Dean Premik (ZPIZ), Karl Destovnik (ZIZRS), dr. Irena Ceglar (SOUS), mag. Mateja Toman (INV. ORG), Klavdija Poropat (INV. ORG), Brane But (INV.ORG), Drago Koprčina (INV. ORG) in Anton Petrič (INV. ORG).

**Odsotni:** Damijan Jagodic (MZ), dr. Manica Jakič Brezočnik (MIZŠ), Jadranka Kološa Rop (MJU), Simon Žorga (MK), mag. Simona Smolej (IRSSV), dr. Katja Vadnal (INV. ORG), Emir Okanović (INV. ORG),

**Ostali navzoči:** Saša Mlakar (MDDSZ), Saša Galonja (MOP) in Martin Klepec (tol. znak. jez.)

PREDLAGAN DNEVNI RED 4. seje tretjega mandata Sveta za invalide RS:

1. Pregled zapisnika 3. seje Sveta za invalide RS

2. Deinstitucionalizacija predstavitve:

* Ministrstvo za izobraževanje, znanost in šport ; Borut Marolt – Zavod za vzgojo in izobraževanje Logatec (odpovedali in prosili za prestavitev na naslednjo sejo)
* Ministrstvo za infrastrukturo ; Vojmir Drašler ; Direktorat za trajnostno mobilnost in prometno politiko
* Ministrstvo za okolje in prostor ; Saša Galonja : Sektor za sistem prostora in graditve, Direktorat za prostor, graditev in stanovanja

3. Razno

**Ad.1**

Uvodoma je člane Sveta za invalide RS nagovorila predsednica Mateja Toman in dejala, da se zaradi varnosti še vedno sestajamo preko spleta, da pa se zaveda, da imajo seje v živo drugačno noto. Nato je predsedujoča dala na glasovanje dnevni red in obenem pozvala člane, da se vestno udeležujejo sej Sveta, nekateri člani se večkrat ne udeležijo sej in dogaja se, da smo prepozno oz. v zadnjem trenutku obveščeni o neudeležbi. Tokrat smo tik pred sejo prejeli obvestilo, da bo odsotne predvideni poročevalec iz Ministrstva za izobraževanje, znanost in šport in nadomestnega govorca v tako kratkem času ni bilo mogoče zagotoviti.

**SKLEP 1.1.:** Člani Sveta so soglasno potrdili predlog dnevnega reda.

Predsednica je dala v obravnavo zapisnik 3. seje Sveta za invalide RS in dodala, da je bil na prejšnji seji z nami mag. Cveto Uršič, državni sekretar MDDSZ. Pojasnila je, da je bil zapisnik v pregledu kot določeno v pravilih 14 dni in nanj ni bilo pripomb.

Poropat – pojasnila je, da ni razumela kako je pri delu kjer državni sekretar navaja poravnavo krivic predvideno le za 30 ljudi – pojasnilo: Gre le za CIRIUS Kamnik. Nadalje je povedala, da ni prejela odgovora glede dodatka za tujo nego in pomoč – pojasnilo: Vprašanje bo Svet naslovili direktno na državnega sekretarja (že poslano).

Mlakar – pojasni, da je potrebno na zapisnik podati pisne pripombe v roku pravilnika, 14 dni in enako velja za dodatna pojasnila. Zapisnik se nato objavi na spletnih straneh gov.si.

**SKLEP 1.2:** Člani Sveta so potrdili zapisnik 3. seje Sveta za invalide RS.

**Ad.2**

Predsednica povabi k predstavitvam Ministrstvo za infrastrukturo (MZI), g. Vojmirja Drašlerja in nato še Ministrstvo za okolje in prostor (MOP), g. Sašo Galonja.

MZI, g. Vojmir Drašler:

Povzetek predstavitve projekta omogočanje multimodalne mobilnosti za gibalno ovirane osebe in projekta invalidi in starejši v prometu.. Osnova projektov je dejanska situacija dostopnosti za t.i. ranljive skupine prebivalstva. V uvodu se je poudarilo naslednje.

V Sloveniji živi okoli 170.000 invalidov, kar je 8,5 % celotne populacije. Če tem dodamo še starejše in družine z otroki, ki uporabljajo otroške vozičke, vidimo, da kljub velikim potrebam omogočanje različnih oblik gibanja v okolju nikakor ni samoumevno. Glede na hitro staranje družbe se lahko zgodi, da bomo omogočanje različnih oblik gibanja prej ali slej potrebovali vsi, ki se bomo, kot vse bolj številna generacija starejših, soočali z različnimi funkcionalnimi oviranostmi.

Trajanje projekta invalidi in starejši je predvideno od 2022 do 2024. Projekt se bi lahko sofinanciral preko kohezijska sredstva, direktna potrditev projekta z letnim programom dela, ali direktna potrditev projekta s sklepom vlade.

Predvidena vrednost projekta: 2,5 mio €, sredstva za okrevanje, kohezijska sredstva

Ključni namen projekta je dvig kakovosti življenja invalidov in starejših oseb na področju mobilnosti in spletne dostopnosti. Tako se pridobi podatke o udeležbi v javnem potniškem prometu; podeli ukrepe zaradi t.i. spremstva teh oseb in zmanjšanja slušne in vidne ter gibalne sposobnosti in analiza demografije po potrebah prevozov javnega potniškega prometa.

Predlog projekta celostno naslavlja vsa predmetna področja z namenom vzpostavitve (prilagoditve) fizične infrastrukture, javnega prevoza invalidov, povezovanja socialnih politik in sodobnih digitalnih tehnologij, ter ponuja mehanizem za operativno implementacijo predlaganih storitev za naslednje ciljne skupine uporabnikov: gibalno ovirane, slepe in slabovidne, gluhe in naglušne ter starejše osebe.

Ključni cilj projekta je zasnova skupne in nadgradljive platforme mobilnosti in spletne dostopnosti za invalide in starejše osebe, ki zajema vse vidike prostorske mobilnosti in dostopnosti v domačem okolju:

· socialno okolje - on-line podpora in svetovanje glede urbane mobilnosti in dostopnosti,

· zunanji prostor - mobilnost od doma do vrat javne zgradbe,

· notranji prostor - mobilnost v notranjosti javne zgradbe,

· virtualni prostor - robotsko podprta fizična mobilnost za hojo v virtualiziranem domačem

 kraju,

* Izobraževalni prostor – tu so zajete vse ranljive ciljne skupine,

· spletno okolje - dostopnost spletišč za potrebe mobilnosti.

Način implementacije obsega:

Implementacijo Evropskega akta o dostopnosti, implementacijo Digitalne tehnologije in Digitalno transformacijo ter vključitev uporabniške izkušnje.

Upoštevamo moto: »Nič o invalidih brez invalidov«.

Rezultati : Zasnova celostne platforme z navodilom za implementacijo platforme.

* Izboljšani model in dopolnjeni podatki državnega sloja podatkov za zunanji prostor mest in naselij Slovenije (katalog prehodnih poti, fizičnih ovir in dostopnosti do javnih objektov).
* Mobilna aplikacija za prilagojena za navigacijo invalidov.
* Navodilo za vzpostavitev ter implementacijo klicnega centra za pomoč mobilnosti invalidom.
* Modul za komunikacijo gibalno oviranih in starejših oseb med seboj in z lokalno skupnostjo.
* Vzpostavljena lokalna mreža oseb za podporo in svetovanje pri JPP ter mobilnosti.
* Izboljšani model in podatki dostopnosti notranjosti javnih objektov.
* Načrt participacije občanov za zbiranje opozoril pri izboljšavi podatkov preko družbenih omrežij.
* Prototip okolja navidezne/obogatene resničnosti za dinamično vizualizacijo domačega okolja (aplikacija in protokoli vadbe, scenariji poti in metodologija snemanja slovenskih mest).
* Prototip integracijskega pilotnega orodja za avtomatsko analizo spletne dostopnosti.
* Organizacijski načrt izobraževanj in ozaveščanja ter izvedene aktivnosti za vse ciljne skupine.
* Organizacijski načrt promocije in komuniciranja ter izvedene aktivnosti promocije na državni in lokalni ravni.

V projektu »Omogočanje multimodalne mobilnosti oseb z različnimi oviranostmi« se je letu 2021 nadaljevalo z delom skladno s planom dela. Doseglo se je izjemen uspeh pri ozaveščanju in predstavitvi v Narodni Galeriji v Ljubljani, Na Brdu pri Kranju (ob predsedovanju Slovenije), še posebej uspešni smo bili pri vključevanju občin. Poudariti velja pomembno značilnost projekta in sicer, da sta se razvojna in operativna komponenta izvaljali z roko v roki. Prav to je omogočalo veliko dodano vrednost vsebinam projekta. To pomeni, da se je združevalo slovensko znanje na dveh področij: tehnično in socialno. V fazo testiranja je bilo doslej vključenih 43 občin, skupaj z več kot 1 milijon prebivalcev.

V nalogo so bile vključene štiri ranljive skupine: slepe in slabovidne osebe, gibalno ovirane osebe, gluhe in naglušne osebe ter starejši. Prvo in najbolj pomembno dejstvo je bilo, da smo upoštevali načelo: »Nič o invalidih brez invalidov.«

Razvita (in v letu 2021 nadgrajena) metodologija zajema podatkov na projektu omogoča invalidom enotno podatkovno infrastrukturo po celotni državi Slovenije. Slednje predstavlja veliko prednost pri potovanju invalidov med različnimi kraji in koriščenju informacij o prevoznosti in dostopnosti (npr. prevoznost pločnikov z invalidskim vozičkom, lokacije parkirišč za invalide, dostopnost javnih zgradb, seznam in lokacije WC za invalide, zvočni semaforji za slepe, talni taktilni vodilni sistemi za slepe/TTVS, idr.).

V letu 2021 se je celoten zajem podatkov preneslo v digitalni način preko elektronske tablice ter programa MyTracs. S tem se je olajšalo delo invalidom, ki zajemajo podatke ter izboljšalo proces zajema. Na ta način se je izognilo napakam, pri prenosu podatkov iz papirnatih kart, v računalniško bazo. Nov digitalni zajem podatkov s pomočjo računalniške tablice, ki jo izvajajo na terenu invalidi sami.

V letu 2021 se je izvedlo nadgradnjo podatkovne baze ter spletne strani projekta, ki se nahaja na: www.dostopnost-prostora.si. Na spletni strani lahko najdemo vse ključne informacije o projektu ter pregledovalnik. Pregledovalnik je enostaven za uporabo in omogoča brezplačno pridobitev podatkov za vseh vključenih občin v testiranje.

Rezultati projekta so v prvi vrsti namenjeni inštitucijam in različnim razvijalcem storitev. Koristi za uporabnike so naslednji:

1. Vzpostavljen standardiziran sloj podatkov za mobilnost invalidov in starejših na državni ravni. Ta omogoča vključitev podatkov v razvoj pametnih mest in naselij (digitalizacija družbe).
2. Brezplačni podatki o dostopnosti zunanjega urbanega okolja, ki jih občine in razvijalci

oritev lahko prevzamejo preko spletnega pregledovalnika dostopnost-prostora.si.

1. Ti služijo kot podlaga za načrtovanje in upravljanje prostora glede dostopnosti za invalide in starejše v občini.
2. Invalidi in starejši dobijo potrebne informacije o dostopnosti za samostojno mobilnost v svoji občini in drugih krajih v Sloveniji.
3. Standardizirana uporabniška izkušnja v celotni državi omogoča možnost primerjave med občinami glede dostopnosti. Enaki podatki omogočajo potovanje invalidom med mesti. Invalidi iz celotne Slovenije vidijo, na katere lokacije v prostoru lahko dostopajo brez ovir.
4. Finančna korist za občine, saj stroške izvedbe pokriva Ministrstvo za infrastrukturo (večnivojska korist: razvojni projekt in prenos znanja + podatki o dostopnosti + pregledovalnik, operativna uporaba baze in podatkov v njej).
5. Prenos znanja do ciljnih skupin (občine, NVO-ji, razvijalci, idr.) skozi delavnice in brezplačna izobraževanja.
6. Analiza informacijske dostopnosti občinskih spletnih strani za vsako posamezno občino vključeno v projekt.
7. Razvoj novih storitev in izdelkov, ki jih lahko razvije vsaka občina na osnovi baze podatkov o dostopnosti: spletna in tiskana karta dostopnosti, katalog ovir o dostopnosti in akcijski plan odprave ovir dostopnosti v občini, navigacijo na pametnem telefonu, idr.

Del vsebine projekta obravnava spletno dostopnost do javnih informacij za osebe z različnimi oviranostmi. Izvedene so bile analize spletišč občin, ki so se na novo priključile projektu. Pomembno je opozoriti na upoštevanje Zakona o dostopnosti spletišč in mobilnih aplikacij (ZDSMA), ki navaja, da morajo biti do 23.9.2020 dostopna spletišča javnih organov, objavljena pred 23.9.2018, do leta 2021 pa mobilne aplikacije.

Posebno pozornost je pri promociji in prenosu znanja. Izvedlo se je tudi novo oblikovanje logotipov projekta, kakor tudi celotni izgled projekta(nov design). Prav tako je bil za promocijo projekta vzpostavljen nov facebook profil. Promocija je bila izvedena na več nivojih: nacionalnem, regijskem in občinskem. V zadnjem mesecu - november je bilo izvedenih preko 30 objav v nacionalnih, regionalnih in lokalnih medijih: RTV 1, Radio 1, časopis DELO, časopis Večer, Planet TV, idr. - izjemno dober odziv medijev in uporabnikov na projekt.

Omeniti velja, da je izdelan nov 3 minutni film, ki govori o pomembnosti multimodalne mobilnosti oseb z različnimi oviranostmi (nahaja se na spletni strani projekta www.dostopnost-prostora.si). Film je bil izjemno odmeven, preveden pa je tudi v angleški jezik. Varuh človekovih pravic Peter Svetina je o projektu izjavil: »Projekt je odličen primer proaktivne akcije, kaj lahko kot družba spremenimo v tem, da omogočimo enakopravnost in dostopnost v prostoru vsem članom naše družbe«.

Pogled naprej v leto 2022/2023, prinaša naslednje usmeritve in pričakovanja:

1. Širitev kroga uporabnikov z vključevanjem novih občin (cilj je celotna Slovenija).
2. Vzpostavitev sistema vzdrževanja podatkov ter razvoj sistema participativnosti uporabnikov.
3. Povezovanje vsebin projekta z drugimi državnimi projekti in ministrstvi (npr. JPP, »varne šolske poti«, idr.).
4. Vzpostavitev stalne službe za mobilnost ranljivih skupin.
5. Vzpostavitev platforme mobilnosti 5 prostorov (predlog novega projekta povezovanja vsebin mobilnosti).

Nov projekt - poimenovan »Platforma mobilnosti in spletne dostopnosti za invalide in starejše v domačem okolju« oz. platforma mobilnosti 5 prostorov.

Javni potniški promet: Prostorska podatkovna podpora upravljanju javnega potniškega prometa – Invalidi v javnem potniškem prometu

V nalogi so opredeljene naloge prostorske podatkovne podpore pri upravljanju javnega potniškega prometa za ciljno skupino invalidov. Prva faza obsega pripravo podatkov in smernic na področju javnega potniškega prometa (JPP) za invalide. Druga faza pa obravnava demografsko strukturo prebivalcev in potrebe starajočega se prebivalstva po prilagojenem javnem potniškem prometu.

V izdelavi naloge so vključeni različni viri podatkov s strani invalidskih organizacij (npr.: NSIOS) ter s strani različnih ministrstev ter javnih institucij (npr. SURS, NIJZ, idr.).

Rezultati vsebujejo pregled podatkov, vizualizacijo pojavov ter povzetek pričakovanih potreb po prilagojenem JPP. Ključna vsebina je usmerjena v analizo uporabniške izkušnje, pregled dobrih praks obstoječih lokalno organiziranih prevozov.

MOP, g. Sašo Galonja

Univerzalna graditev:

Vsebina:

* Sistemska ureditev graditve
* Publikacije
* Inšpekcijski nadzor

Gradbeni zakon (Uradni list RS št. 199/21) se začne uporabljati 1. 6. 2022:

* evolucija, ne revolucija,
* sistemsko je področje graditve za vse že dobro urejeno,

25(1) Objekti morajo izpolnjevati bistvene zahteve glede na namen, vrsto, velikost, zmogljivost, predvidene vplive in druge značilnosti objekta ter druge zahteve.

25(2) Bistvene zahteve za objekte so:

* mehanska odpornost in stabilnost,
* varnost pred požarom,
* higienska in zdravstvena zaščita ter zaščita okolja,
* varnost pri uporabi,
* zaščita pred hrupom,
* varčevanje z energijo, ohranjanje toplote in raba obnovljivih virov energije,
* univerzalna graditev in uporaba objektov ter
* trajnostna raba naravnih virov.

BZ8 – UNIVERZALNA GRADITEV IN UPORABA OBJEKTOV

- 32(1) Univerzalna graditev in uporaba objektov vključuje: graditev in uporabo objektov, dostopnih vsem ljudem, in graditev prilagodljivih objektov.

- 32(2) Graditev in uporaba objektov, dostopnih vsem ljudem, ne glede na njihovo morebitno trajno ali začasno oviranost pomeni takšno projektiranje, gradnjo in uporabo objektov, ki omogoča neoviran dostop in njihovo uporabo.

- 32(3) Dostopi, prehodi, povezovalne poti, vrata in vertikalne povezave (stopnice, klančine, osebna dvigala in druge mehanske dvižne naprave) morajo ljudem s posameznimi funkcionalnimi oviranostmi omogočati samostojno uporabo, opremljeni morajo biti s potrebno signalizacijo in opremo za nemoteno gibanje, komunikacijo in orientacijo. Število parkirnih mest za invalide v bližini glavnega vhoda mora biti zadostno, če prostorske možnosti to omogočajo, pa morajo biti zagotovljena tudi parkirna mesta za uporabnike z otroškimi vozički.

- 32(4) Graditev prilagodljivih objektov pomeni takšno projektiranje in gradnjo, ki ne posega v izpolnjevanje drugih bistvenih zahtev in brez nesorazmernih stroškov omogoča prilagoditev objekta trajni ali začasni funkcionalni oviranosti uporabnikov.

- 32(5) Na način iz drugega in tretjega odstavka tega člena morajo biti projektirani, grajeni in se uporabljati:

* objekti v javni rabi ali deli objektov, ki so v javni rabi, in
* najmanj eno stanovanje na vsakih deset stanovanj in skupni deli večstanovanjskih stavb z deset in več stanovanji.

PRAVILNIK

Pravilnik o univerzalni graditvi in uporabi objektov (Uradni list RS, št. 41/18 in 199/21 – GZ-1)

- se uporablja pri projektiranju, gradnji, uporabi in vzdrževanju objektov,

- obvezna uporaba treh standardov:

* SIST ISO 21542,
* SIST 1186 in
* SIST EN 60118-4.

Za zunanje površine veljajo naslednje zahteve:

* vsem se omogoča neovirano in samostojno gibanje ter orientacijo po vseh površinah, ki so namenjene pešcem,
* posamezni grajeni elementi ne smejo predstavljati ovir in nevarnosti pri gibanju na površinah, ki so namenjene pešcem,
* vsem se omogoča dostop do objektov praviloma po isti poti, če to tehnično ni izvedljivo, pa po drugi najbližji izvedljiv poti,
* stopnice oziroma stopnišča morajo biti oblikovani tako, da je omogočena dobra vizualna zaznava roba, v sistemih kompleksnega taktilnega vodenja in pred vhodi v objekte pa morajo biti stopnišča opremljena tudi s talnimi taktilnimi oznakami,
* svetla višina poti je najmanj 2,25 m in
* svetla širina poti je zagotovljena najmanj do svetle višine poti.

Za notranje prostore veljajo naslednje zahteve:

* vsem se zagotavlja vstop v objekt na istem mestu ali blizu njega, oblikovan in opremljen tako, da ga lahko tudi osebe z okvarami vida enostavno najdejo in uporabljajo,
* vsem se zagotavlja samostojno gibanje in orientacijo,
* stopnice oziroma stopnišča morajo biti oblikovani tako, da je omogočena dobra vizualna zaznava roba, stopnišča s sistemi kompleksnega taktilnega vodenja in talnimi taktilnimi oznakami,
* minimalna svetla širina vhodnih vrat objekta je 0,9 m, višina praga je največ 1,5 cm, prehod med opremo pa najmanj 0,8 m,
* vsem se zagotavlja uporaba naprav, ki omogočajo samostojno uporabo objekta, in
* alarmne naprave morajo biti opremljene s svetlobnim in zvočnim signalom.

Dodatne zahteve so za:

* gostinske objekte
* prostori, namenjeni strankam,
* postajališča in postaje,
* pločniki, prehodi za pešce in javne površine,

Zahteve za prilagodljive objekte: V primeru prilagoditve objekta za potrebe zagotavljanja uporabe objekta za vse ljudi brez posega v konstrukcijo, toplotni ovoj ter zagotovljeno požarno varnost, upošteva naslednje:

* z minimalnimi prilagoditvami se zagotavlja možnost dostopa in uporabe objekta funkcionalno oviranim osebam,
* zagotavlja se možnost vgradnje indukcijskih slušnih zank, svetlobnih oznak, zvočnega opozarjanja ali pisnih video informacij,
* zagotavlja se možnost vgradnje mehanskih dvižnih naprav ali se omogoča drug način dostopa in uporabe objekta vsem, ter
* zagotavlja se prosta površina v najmanj eni kopalnici oziroma stranišču, če ta ni v kopalnici, ki omogoča gibanje osebe na invalidskem vozičku.

PUBLIKACIJE so dosegljive na povezavi: <https://www.gov.si/teme/graditev/>

* Univerzalna stanovanjska graditev
* Strateško načrtovanje dostopnosti
* Inkluzivno oblikovanje in dostop do informacij

NADZOR - IRSOP že nekaj let izvaja koordinirano akcijo »Nadzor nad gradnjo, uporabo in izpolnjevanjem bistvene zahteve univerzalne graditve in rabe objektov v javni rabi«. Od 1. februarja do 21. septembra 2021je bilo izvedeno 67 pregledov objektov, v katerih se zadržuje večje število ljudi, v akcijo pa je bilo mogoče vključiti tudi objekte, ki niso v javni rabi

IRSOP je uporabljal tudi Zakon o izenačevanju možnosti invalidov (Uradni list RS, št. 94/10, 50/14 in 32/17)

Cilji akcije:

* preprečiti uporabo objektov brez uporabnih dovoljenj;
* zagotavljati izpolnjevanje bistvenih zahtev objektov;
* ugotoviti, ali objekti v javni rabi zagotavljajo dostopnost grajenega okolja;
* ugotoviti, ali se objekti v javni rabi gradijo in rekonstruirajo tako, da zagotavljajo dostopnost grajenega okolja;
* ugotoviti, ali se objekti v javni rabi vzdržujejo tako, da zagotavljajo dostopnost grajenega okolja;
* odpraviti obstoječe grajene ovire;
* preprečiti nastanek novih grajenih ovir.

V zvezi z bistveno zahtevo univerzalne graditve in rabe objektov sta bili izdani dve odločbi na podlagi 86. člena GZ, in sicer v povezavi s stavbo za izobraževanje, za katero je bilo odrejeno, da se do 31. 7. 2022 omogoči dostopnost za vse ljudi za samostojno uporabo in sicer za vertikalno zagotavljanje dostopa, vstopa in uporabe brez ovir v kletno etažo, pritlično etažo in v nadstropje stavbe v javni rabi za izobraževanje.

V drugem primeru pa je bilo v zvezi z objektom vaško-gasilskega doma odrejena odprava nepravilnosti do 1. 11. 2021 in sicer na način, da se označi vsaj eno parkirno mesto za invalide in izvede klančina z nedrsečo pohodno površino na vstopu v objekt z maksimalnim naklonom 1:9 (11,1 %). - klančino je mogoče izvesti kot fiksno ali premično.

V zvezi z bistveno zahtevo univerzalne graditve in rabe objektov je bila v povezavi z enim objektom izdana odločba na podlagi 1. točke prvega odstavka 150. čl. Zakona o graditvi objektov s katero je bilo inšpekcijskemu zavezancu odrejeno, da do 15. 2. 2022 odpravi nepravilnosti na objektu prodajnega salona za motorna vozila na način, da na parkirišču ob stavbi salona označi vsaj eno parkirno mesto za invalide. V nekaterih, ne tako redkih primerih, je bilo ugotovljeno, da objekti nimajo ustrezne dokumentacije – dovoljenj.

Na koncu so člani podali še nekaj mnenj in pripombe:

But – spraševal je zakaj je železnica ukinila brezplačne karte za spremljevalce slepih?

Drašler – bo sporočil odgovor.

Toman – zanimalo jo je ali je predvideno nadaljevanje akcije pregleda objektov?

Galonja – odgovoril je pozitivno, da se bodo letno izvajali pregledi in v jeseni pričakujejo nove rezultate.

Drašler – zanimala ga je izgradnja postajališč in upoštevanje EU standardov

Galonja – dejal je, da niso povozili EU standarda o postajališčih. Naredili pa so nova pravilnika.

But – dejal je, da je normativno dobro urejeno. Izvajanje v praksi pa je drugo. Težave so s taktilnimi napravami na pločnikih in klančinami. Podal je primer Žalec, kjer ni bilo popolnoma nič urejeno, moralo bi imeti žive barve vendar je bilo vse v sivih tonih.

Galonja – težave niso le pri tem predpisu. Sistemi v svetu dobro funkcionirajo, če so dobro nadzorovani. Inšpektorjev v Sloveniji je 6 za celo Slovenijo. Odprtih je več kot 10000 zadev in ker je zakonodaja narejena tako, da se mora prvo obravnavati prijavitelji in to so večinoma težave s sosedskimi odnosi zato zaostajajo druge zadeve. V akcije gredo prav zato manjkrat. Predlagal je, da mu g. But napiše mail in bo on obvestil inšpektorat o trgu v Žalcu. Ve, da se ne zgradijo vsi objekti, kot bi se morali. Gradbena zakonodaja ne more nič zahtevati dokler ni iniciative graditelja. Državna zakonodaja sama ne more zahtevati. Le preko inšpekcijskega nadzora se lahko to ureja in popravlja.

Toman – opozorila je, če ni nadzora in prisilnih ukrepov se marsikaj ne uredi, pa čeprav je zakonsko lepo zapisano. Potrebno bo delati na ozaveščanju in implementaciji zakonodaje.

Galonja – vseeno je želel dodati, da je veliko stvari izboljšanih. Kaznovalni del zagotovo pomaga. Drugi element bi bil korenček države. Če nekaj narediš dobro, da bi te država za to nagradila.

**SKLEP 2.1:** Člani Sveta so se seznanili z aktivnostmi, ki jih na področju deinstitucionalizacije izvajata MZI in MOP

Poropat – predlaga, da se pozanimamo ali se lahko širi predstavitve, ki jih prejme Svet za obravnave na sejah. (odgovor: da lahko se širijo po privolitvi govorcev, s tem, da se spodaj navede čigava predstavitev je) Drašler in Galonja se strinjata z uporabo prezentacij tudi v širše namene.

But – pri širjenju informacij naj se doda, kdo je avtor.

**Ad.4**

Razno:

Predsedujoča je prisotne spomnila na predlog NSIOS, ki jim je bil posredovan pred sejo, glede 114. b člena Zakona o prevozih v cestnem prometu (Uradni list RS, št. 6/16 – uradno prečiščeno besedilo, 67/19 in 94/21):

<http://pisrs.si/Pis.web/pregledPredpisa?id=ZAKO4236>

Predmetni člen med drugim določa: »(9) Ne glede na 114.g člen tega zakona je upravičenec do brezplačnega prevoza v medkrajevnem linijskem prevozu potnikov v notranjem cestnem in železniškem prometu tudi imetnik invalidske kartice ugodnosti, izdane na podlagi zakona, ki ureja izenačevanje možnosti invalidov, ki ni v delovnem razmerju ali ne opravlja samostojne registrirane dejavnosti. Upravičenec na invalidskem vozičku lahko koristi ugodnost brezplačnega prevoza v skladu z možnostmi izvajalcev.«

Kot izhaja iz pobude predlagatelja, gre za vprašanje diskriminacije zaposlenih in samozaposlenih invalidov v razmerju do drugih imetnikov invalidske kartice pri koriščenju možnosti brezplačnega javnega prevoza. Poropat je izrazila svoje stališče, da ne zagovarja pristopa, da je invalidnost edini kriterij za brezplačne ugodnosti, saj enakopravnost pomeni tudi to, da invalidi, ki imajo primerne dohodke, enako kot drugi tudi plačajo storitve. Sicer pa meni, da EU kartica ugodnosti za invalide pri potovanjih lahko pride prav, kot so ugotovili že mnogi uporabniki.Toman je dodala, da se strinja s Poropatovo o tem, da invalidi nimamo le pravice ampak tudi obveznosti , vendar želi v zvezi s predlogom NSIOS izpostaviti, da zaposlitev še ne pomeni nujno zadostnih dohodkov, zlasti pri invalidih, ki so npr. zaposleni za skrajšani delovni čas, enako kot starost ne pomeni nujno revščine, čeprav predmetni zakon določa brezplačen prevoz za vse starejše. je Hkrati je EU kartica ugodnosti za invalide namenjena vsem invalidom ne glede na zaposlenost in tudi Zakon o izenačevanju možnosti invalidov, v katerem je določena ta kartica, ni predvidel razlikovanja med invalidi. Poleg tega številni invalidi ne morejo enako kot drugi državljani koristiti storitev javnega prevoza zato bi bili upravičeni do zmanjšane cene vozovnic, dokler jim te stotrtve ne bodo enako dostopne. Mlakar je izpostavila tudi vprašanje varovanja osebnih podatkov, saj ZIMI ne daje nobene podlage za zbiranje podatkov o ekonomskem stanju imetnika EU kartice za invalide. Povedala je še, da je glede istega vprašanja MDDSZ pred časom pojasnilo, da so zaposleni invalidi upravičeni do povračila stroškov prevoza na delo, zato ne potrebujejo brezplačnega javnega prevoza, pri čemer pa ni bilo upoštevano dejstvo, da je javni prevoz namenjen v vseh časovnih obdobjih tudi v prostem času, med vikendi, počitnicami idr.

Drašler – je dejal, da se bo pozanimal na ministrstvu in da bodo pregledali ta člen.

Dodal je še, da je revščina med invalidi visoka in 97 % je pod pragom revščine zato je neracionalno, da jim ugotavljajo dohodke. Dodal je, da obstaja tudi termin pozitivna diskriminacija.

Poropat – spraševala je, zakaj lahko uporabljamo posplošene številke in od kje smo jih dobili, kot je npr. 170 000 invalidov v Sloveniji. Pravi, da se podatki podvajajo in ni nujno, da 97 % invalidov živi pod pragom revščine. Spraševala je, kje so uradni podatki.

Mlakar – pojasnila je, da se z neuradnimi podatki srečujejo v vseh državah članicah EU, saj je z GDPR- Splošna uredbo EU o varstvu podatkov, prepovedano pridobivanje osebnih podatkov z izjemo strinjanja posameznika, prav tako pa bi pri tem prišlo do odstopanja, saj bi lahko nekdo imel osebno percepcijo, da je ali ni invalid (podatki, ki so jih pridobili v VB). Na ta način prihaja do manjših odstopanj, ko se sešteje odločbe, ki so izdane na podlagi slovenske invalidske zakonodaje in je še vedno dovolj natančno. Število 170 000 pa prihaja s strani SURS-a, ki je pred leti delal analizo prebivalstva v Sloveniji. Ta številka je ostala kot okvirna številka in najboljši približek, saj nekaj invalidov umre in nekaj jih na novo nastane ali se rodijo.

Nadalje je predsednica povedala, da je na Svet za invalide RS ponovno naslovil problem volilne pravice Zagovornik načela enakosti kot temeljno pravico človeka, ki ne sme biti omejena nikomur in ker je prejel od Sveta že leta 2019 opredelitev z enakim mnenjem, kot ga navaja sam, je to opredelitev tudi sprejel.

Predsednica je nadalje pojasnila, da smo prejeli tudi sporočilo ge. Vadnal, ki je poslala dopis o vključujočem izobraževanju za vse, otroke, odrasle in starejše. Tej temi se bomo posvetili na eni od prihodnjih sej, ko bo predstavnik MIZŠ podal za danes predvideno predstavitev aktivnosti ministrstva na področju deinstitucionalizacije..

Drašler – zanimalo ga je v kateri fazi se nahaja Zakon o Svetu za invalide RS.

Toman – javna obravnava je bila že izvedena in pred tem vsi tekoči postopki. Zaradi skorajšnjih volitev v Državni zbor in posledične menjave Vlade je trenutno edina stabilna možnost vložiti zakon preko Državnega sveta po ustaljeni poti, postopek pa bi se začel po zaključku volitev in sestavi nove Vlade.

Perkič – je vprašal, ali ima država namen storiti kaj glede subvencioniranja prilagoditev bivalnega okolja.

Dular – seznanjeni smo s to pobudo ZZZS, vendar v tem trenutku tega ni moč realizirat glede na obstoječo zakonodajo in tudi trenutno finančno stanje. Kot je pojasnila, bi bila v ta namen potrebna sprememba Zakona o izenačevanju možnosti invalidov. Dodala je, da predvideva, da ima Zakon o dolgotrajni oskrbi možnost prilagoditev bivalnega okolja in bi se bilo potrebno pozanimati. Meni pa, da to pomeni visoke finančne obremenitve proračuna in bi moralo to mnenje zavzeti in potrditi več ministrstev.

Predsednica je zaključila sejo.

Zaključek seje: 12:10

Pripravila:

Saša MLAKAR mag. Mateja TOMAN

S E K R E T A R K A P R E D S E D N I CA